รัฐบาลไทย-ข่าวทำเนียบรัฐบาล-​รองโฆษกรัฐบาล นางสาวรัชดาฯ เผย นายกฯ ชื่นชมตัวแทนเยาวชนไทย จากการแข่งขันโครงการ “Asian Try Zero-G 2023” ไทยได้รับคัดเลือกถึง 3 โครงงาน
วันศุกร์ที่ 18 สิงหาคม 2566
​รองโฆษกรัฐบาล นางสาวรัชดาฯ เผย นายกฯ ชื่นชมตัวแทนเยาวชนไทย จากการแข่งขันโครงการ “Asian Try Zero-G 2023” ไทยได้รับคัดเลือกถึง 3 โครงงาน
เพื่อนําขึ้นไปทดลองจริงบนอวกาศ
วันนี้ (18 สิงหาคม 2566) นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมความสามารถของตัวแทนเยาวชนไทยในการนําเสนอแนวคิด ในการแข่งขันโครงการ “Asian Try Zero-G 2023” ซึ่งจากผลการแข่งขันในปีนี้ มีโครงงานจากเยาวชนไทย 3 โครงงาน ได้รับการคัดเลือกจากองค์การสํารวจอวกาศญี่ปุ่น (Japan Aerospace Exploration Agency: JAXA) เพื่อนําโครงงานดังกล่าวขึ้นไปทดลองจริงบนสถานีอวกาศนานาชาติ ในช่วงต้นปี 2567 เชื่อมั่น จุดประกาย กระตุ้นการค้นคว้า เรียนรู้ และศักยภาพด้านวิทยาศาสตร์ของเยาวชนไทยให้ก้าวหน้า
รองโฆษกประจําสํานักนายกรัฐมนตรี กล่าวว่า สํานักงานพัฒนาวิทยาศาสตร์และเทคโนโลยีแห่งชาติ (สวทช.) ของประเทศไทย ร่วมกับ องค์การสํารวจอวกาศญี่ปุ่น (JAXA) ดําเนินการแข่งขันโครงการ“Asian Try Zero-G 2023” นี้ โดยการแข่งขันแบ่งออกเป็น 2 ประเภท คือ Category A: Physics experiments การนําเสนอแนวคิดการทดลองทางฟิสิกส์อย่างง่าย โดยใช้อุปกรณ์ที่มีอยู่บนสถานีอวกาศนานาชาติ ซึ่งประเทศไทยมีผู้ส่งโครงการเป็นจํานวน 107 เรื่อง และในส่วนของ Category B: Exercise in space เป็นการเสนอแนวคิดสําหรับการออกกําลังกายในสภาวะแรงโน้มถ่วงต่ําบนสถานีอวกาศนานาชาติ ซึ่งมีผู้ส่งใบสมัครจํานวน 45 เรื่อง รวมจํานวนโครงการทั้งสิ้น 152 เรื่อง โดยในการแข่งขันครั้งนี้มีเยาวชนไทยเข้าร่วมโครงการจํานวน 338 คน ถือเป็นชาติที่มีจํานวนผู้เข้าร่วมโครงการมากที่สุดในภูมิภาคเอเชียแปซิฟิก
ผลจากการแข่งขัน ทางองค์การสํารวจอวกาศญี่ปุ่น ได้คัดเลือกโครงงานทั้งหมดจํานวน 16 โครงงาน จากผู้เข้าแข่งขัน 8 ประเทศ ได้แก่ ออสเตรเลีย บังคลาเทศ ญี่ปุ่น ฟิลิปปินส์ สิงคโปร์ อินโดนีเซีย ไต้หวัน และ ไทย โดยนายซาโตชิ ฟุรุคาวะ (Satoshi Furukawa) นักบินอวกาศญี่ปุ่น ได้เลือกผลงานจากทีมเยาวชนไทย จํานวน 3 โครงงาน เพื่อนําไปทดลองจริงบนสถานีอวกาศนานาชาติ
โครงงานของเยาวชนไทยที่ได้รับการคัดเลือก ได้แก่ 1 เรื่องก้อนน้ําทรงกลมกับแรงไฟฟ้า (Water spheres and electrostatic force) แรงทางไฟฟ้าจะส่งผลอย่างไรต่อลูกบอลน้ําในสภาวะแรงโน้มถ่วงต่ํา จากนายชญานิน เลิศอุดมศักดิ์
โครงงานที่ 2 การศึกษาการเคลื่อนที่แบบวงกลมของลูกบอลสองลูกบนเส้นเชือกในสภาวะแรงโน้มถ่วงต่ํา (Stranger things two ball on string) จาก นายณัฐภูมิ กูลเรือน นายจิรทีปต์ มะจันทร์ นางสาวฟ้าใหม่ คงกฤตยานุกุล และ นายภูมิพัฒน์ รัตนวัฒน์
โครงงานที่ 3 การออกกําลังกายท่าดาวทะเลภายใต้สภาวะแรงโน้มถ่วงต่ํา (Starfish exercise for microgravity) แนวคิดการออกแบบท่าการออกกําลังกายให้นักบินอวกาศสามารถออกแรงต้านภายใต้สภาวะไร้แรงโน้มถ่วงได้อย่างไร โดยศึกษาการออกกําลังกายแบบ Bodyweight จาก นางสาวพุทธิมา ประกอบชาติ และนางสาววรรณวลี จันทร์งาม
ซึ่งตัวแทนเยาวชนจากทั้ง 3 โครงงานจะมีโอกาสสื่อสารกับนักบินอวกาศ พร้อมชมการถ่ายทอดสดการทดลองบนสถานีอวกาศนานาชาติจากศูนย์อวกาศสึคุบะ (Tsukuba Space Center) ประเทศญี่ปุ่น ตามเวลาจริงในช่วงการทดลองต้นปีหน้า
“นายกรัฐมนตรีชื่นชม แนวคิดสร้างสรรค์ ความรู้ทางวิทยาศาสตร์ และความสามารถของเยาวชนไทย ที่ได้ออกแบบโครงงานทางวิทยาศาสตร์ และได้รับการคัดเลือก เชื่อมั่นว่าจะเป็นการต่อยอด สร้างแรงบันดาลใจให้กับเยาวชนไทย นําไปประยุกต์ใช้จริงให้เกิดประโยชน์ในอนาคต โดยรัฐบาลดําเนินการพัฒนาด้านวิทยาศาสตร์และเทคโนโลยีของไทยมาอย่างต่อเนื่อง ซึ่งรวมถึงทํา R&D (Research and Development) ร่วมกับหน่วยงานทั้งในและนอกประเทศ ทั้งนี้ เพราะความเชื่อมั่นในศักยภาพเยาวชนไทย เพื่อส่งเสริมพัฒนาการให้เยาวชน อย่างรอบด้าน เพื่อให้เยาวชนไทยได้ดูแลประเทศไทยในวันข้างหน้า” นางสาวรัชดาฯ กล่าว